Havaintoja ja kommentteja Ranskan talosta
1.	Aluksi
Talo on portaiden uusimisen jälkeen aika hyvässä ja asuttavassa kunnossa. Jotta kunto pysyisi ja talon arvo säilyisi, on kuitenkin jatkuvasti huolehdittava sen kunnossapidosta. 
Uusi huolenaihe on kuitenkin kantavien rakenteiden kunto. Ipe ja Sami totesivat portaiden viimeistelymatkalla (toukokuussa 2014), että portaiden romahdus oli johtunut sisääntulotason väliseinän yläosan murtumisesta. Portaat oli rakennettu seinän varaan, joka siis kantoi portaat, kunnes seinä murtui. Uusia portaita varten on valettu betonipylväs maakellarin puolella. Tämä pylväs kannattelee nyt uusia portaita. 
Yritin käynnillämme talossa (11 – 22.6.2014) katsoa miltä rakenteet näyttävät sekä arvioida, mitä kunnossapitotoimenpiteitä tarvittaisiin. Seuraava teksti on eräänlainen yhteenveto havainnoista. 
2.	Rakenteiden kunnosta
Katsoin lähinnä sisääntulokerroksen rakenteita. Väliseinät, jotka erottavat maakellarin muista tiloista, sisältävät halkeamia ja murtumia yms. Samoin maakellarissa oleva koppi (lihankuivaustila?). Minulla on kuitenkin käsitys, etteivät nämä ole kantavia seiniä. Näyttää siltä, kuin ne olisi rakennettu jälkeen päin. 
Kantavat seinät
Arvioni mukaan talomme ”ulkoseinät” (varsinaiset ulkoseinät sekä naapuritalojen ja oman talomme väliset seinät) kantavat taloamme. Päällisin puolin nämä näyttävät ehjiltä. Tosin talon nro 5 puoleisessa seinässä on halkeamia aika lähellä ”autotalliovea”. Oletan kuitenkin, että ne ovat pintahalkeamia ”rappauksessa”. Asia olisi kuitenkin tarkistettava.
Toinen mahdollisesti tarkistettava asia on puutarhan puoleinen seinä. Se on maan alla, joten kosteus on saattanut vaikuttaa sen kantavuuteen. Tosin en huomannut mitään erityistä seinässä pelkällä silmäyksellä. Kellari on nykyään paljon kuivempi kuin ennen terassin rakentamista, eikä myöskään sisääntulon eteisessä ole enää kosteudesta johtuvia hajuja.
Lattiapalkit
Valtavat puupalkit kantavat ensimmäisen asuinkerroksen lattioita. Ne ovat hyvin näkyvissä maakellarin katossa. Todennäköisesti samantapaiset palkit kantavat myös ylimmän kerroksen lattioita, vaikka ne eivät ole näkyvissä. Palkit ovat täynnä pieniä reikiä, ilmeisesti joidenkin puunsyöjäötököiden aiheuttamia. Olemme jo vuosia sitten huomanneet, että joihinkin huonekaluihin on tullut vastaavia reikiä, ja lattioille on kertynyt puupölyä. Todennäköisesti kyseessä on sama ilmiö. Tämä on mielestäni akuutein ongelma. En tiedä miten paljon nämä tuholaiset ovat jo huonontaneet palkkien kestävyyttä. Minusta asialle olisi tehtävä jotakin, etteivät lattiat jonakin päivänä romahda alas. Ensimmäiseksi tulee mieleeni tuholaisten hävittäminen, mikäli se on mahdollista. Jos tuho on jo liian iso, palkit olisi vaihdettava uusiin, metallipalkkeihin. Jo silloin, kun ostimme talon, yksi palkki oli vaihdettu järeään teräspalkkiin (I-palkki). Palkkien vaihtaminen todennäköisesti tarkoittaisi myös lattioiden uusimista.
Toimenpiteistä päättämistä varten tarvitaan mielestäni paikallisen asiantuntijan tarkastus ja arvio sopivista keinoista.
Pihanpuoleinen ulkoseinä
Pihan julkisivu on ilmeisesti huonommassa kunnossa kuin kadunpuoleinen seinä. Ateljeen ikkunan alla on kohtalaisen iso ”kolo”, joka mielestäni vaatisi täyttämistä ennen kuin se on niin iso, että se heikentää rakenteiden kantavuutta liikaa. Muulta osin julkisivuremontti on lähinnä esteettinen asia.
TOIMENPIDE-EHDOTUS
Ehdotan, että yritämme löytää paikallisen asiantuntijan arvioimaan talon kuntoa ja ehdottamaan toimenpiteitä. Paikallinen asiantuntija tietää paikalliset olosuhteet ja myös paikalliset vaatimukset. Oletan, että sellaisia löytyy myös Ranskasta. 
Tällainen toimenpide maksaa luonnollisesti, mutta jos talossa sattuu vaurioita, niiden korjaaminen tulee varmaan kalliimmaksi kuin kuntotarkastus.
3.	Tehtyjä korjauksia ym
Käynnin aikana tein joitakin kunnostus- ym toimenpiteitä
Kaasuletku
Kun olin vaihtamassa kaasupulloa, huomasin kaasuletkussa olevista merkinnöistä, että letku olisi pitänyt vaihtaa viimeistään vuonna 1995. Se oli ilmeisesti ollut käytössä talon ostamisesta lähtien! Vaihdoin letkun sekä siihen liitettävän paineenalennusventtiilin. Uusi letku on vaihdettava viimeistään v. 2018. Jatkossa ehdotan, että jokainen meistä katsoo kaasuletkua pullon vaihdon yhteydessä.
Sisääntuloeteinen
Maalasin sisääntuloeteisen seinät, katon ja ovet. Käytin talossa olevaa maalia seiniin ja kattoon. Muut tarvikkeet (ovimaali, pakkeli, ym) kustansin itse.

 Minulla oli mielessäni samassa tilassa olevan kaapin kunnostaminen ja maalaaminen, mutta aika loppui kesken. En myöskään ehtinyt hankkia uutta verkkoa ulko-oven yläpuolella olevaan ikkunaan. Nykyinen on hyvin likainen ja ruosteinen. 
4.	Lähiaikojen tehtäviä
Appelsiinipuun, oleanterien ja muiden pensaiden ronski leikkaus on mielestäni tarpeellinen syksyllä. Hortensiankin voisi leikata melkein maata myöten. En halunnut leikata parhaan kasvukauden ja kukinnan aikana. Appelsiinipuussa oli paljon hedelmiä kypsymässä. Söimme toistakymmentä viimevuotista appelsiinia, jotka olivat vielä puussa. Ne olivat maukkaita ja makeita, vaikka ne ulkonäöltään olivat rosoisia. Hortensian lisäksi myös juorut kukkivat.

Viimevuotisessa raportissani mainitut kunnostus- ja ylläpitotarpeet ovat mielestäni edelleen ajankohtaisia, vaikka rakenteiden kestävyyden varmistaminen mielestäni tulevatt muiden tarpeiden edelle. Tosin varastojen ja ateljeen tyhjentäminen turhasta roinasta on luonnollisesti aina tarpeellista.